**ΤΡΟΠΟΙ ΑΝΑΠΤΥΞΗΣ ΠΑΡΑΓΡΑΦΟΥ**

Αφού εντοπίσουμε τον/ του τρόπο/ ους , αρχίζουμε διευκρινίζοντας αν πρόκειται για συνδυασμό μεθόδων ή για ένα και μοναδικό τρόπο και στη συνέχεια ακολουθούμε την κωδικοποίηση που ακολουθεί.

1. **ΠΑΡΑΔΕΙΓΜΑΤΑ**

Αναφέρουμε ενδεικτικά – χαρακτηριστικά παραδείγματα για να αποδείξουμε ότι παρατίθενται για να αναπτύξουν την θεματική περιόδου.

Αρχίζουμε την απάντηση με τη φράση **«Προκειμένου να αποδείξει ο αρθρογράφος της θέση του…»**, **«Προς επίρρωση της θέσης του παραθέτει τα ακόλουθα παραδείγματα…»**

Τα παραδείγματα μπορεί να είναι :

* Ιστορικά
* Από την καθημερινή ζωή, βιώματα
* Έρευνες, στατιστικά στοιχεία, αποφθέγματα, παροιμίες
* Οδηγίες, συμβουλές

**Λέξεις – φράσεις κλειδιά: π.χ. , λ.χ., όπως, για παράδειγμα, (…., …., ….κ.α)**

Προσοχή διότι τα παραδείγματα υπάρχουν σε κάθε παράγραφο, πρέπει να ξεχωρίζουμε εάν **υπηρετούν** κάποιον άλλον τρόπο ανάπτυξης και λειτουργούν **ενισχυτικά** και **επεξηγηματικά** και όχι **αποδεικτικά**.

Π.χ. ζούμε σε μία περιοχή όπου τα σημάδια αναζωπύρωσης του εθνικισμού είναι έκδηλα. Γεγονότα όπως αυτά που διαδραματίστηκαν στην πρώην Γιουγκοσλαβία και στον ευρύτερο βαλκανικό χώρο (παραδείγματα γεωγραφικών περιοχών) είναι εύγλωττα παραδείγματα εθνικιστικής έξαρσης.

|  |  |
| --- | --- |
| Θεματική περίοδος | Διατυπώνεται η θέση που θα διασαφηνιστεί ή θα αποδειχθεί |
| Σχόλια - Λεπτομέρειες | Παρουσιάζονται παραδείγματα που αποδεικνύουν συγκεκριμένα το νόημα τη θεματικής περιόδου ή την επιβεβαιώνουν |
| Περίοδος Κατακλείδα | Ανακεφαλαίωση – Συμπέρασμα |

1. **ΑΙΤΙΟΛΟΓΗΣΗ**

Στη θεματική περίοδο διατυπώνεται μία **αξιολογική κρίση η οποία εγείρει αβίαστα το ερώτημα «γιατί»**

(π.χ. Το πάρτι που ετοιμάσαμε με πολλή φροντίδα απέτυχε). Στην ανάπτυξη της παραγράφου, **τα σχόλια – λεπτομέρειες παίρνουν το χαρακτήρα απάντησης στο προηγούμενο «γιατί»,** αποτελούν επιχειρήματα με τα οποία αιτιολογείται - στηρίζεται η κρίση της Θεματικής Περιόδου. Στην κατακλείδα υπάρχει επιβεβαίωση – συμπέρασμα της αρχικής τοποθέτησης.

**Λέξεις – φράσεις κλειδιά: γιατί, διότι, επειδή, για το λόγο αυτό**

|  |  |
| --- | --- |
| Θεματική περίοδος | Διατυπώνεται η θέση του συγγραφέα η οποία εγείρει αβίαστα το ερώτημα «γιατί» |
| Σχόλια - Λεπτομέρειες | Αιτιολογείται και υποστηρίζεται το νόημα της θέσης |
| Περίοδος Κατακλείδα | Συμπέρασμα |

1. **ΣΥΓΚΡΙΣΗ – ΑΝΤΙΘΕΣΗ**

Α. Στη θεματική περίοδο αναφέρονται τα **συγκρινόμενα- αντιτιθέμενα μέρη**, που πρέπει να είναι δύο έννοιες ισοδύναμες (π.χ. Σωκράτης - σοφιστές)

Β. Τα Σχόλια – Λεπτομέρειες αναπτύσσονται κυρίως **με δύο τρόπους:**

* ή παρουσιάζοντας τα γνωρίσματα του ενός μέλους και στη συνέχεια όλα τα γνωρίσματα του άλλου μέλους (καθολική σύγκριση)
* Η καταγράφοντας σημείο προς σημείο τις ομοιότητες και τι διαφορές των συγκρινόμενων - αντιτιθέμενων μελών

Γ. Η περίοδος κατακλείδα περιλαμβάνει το συμπέρασμα της σύγκρισης ή μία γενική παρατήρηση και κρίση.

**Λέξεις – φράσεις κλειδιά: διαρθρωτικές – συνδετικές λέξεις που δηλώνουν σύγκριση - αντίθεση π.χ. εντούτοις, μάλιστα, αντίθετα, όμως κ.α.**

|  |  |
| --- | --- |
| Θεματική περίοδος | Παρουσιάζονται οι δύο έννοιες που συγκρίνονται |
| Σχόλια - Λεπτομέρειες | Καθολική σύγκριση / σημείο προς σημείο σύγκριση |
| Περίοδος Κατακλείδα | Συμπέρασμα |

1. **ΟΡΙΣΜΟΣ**

Α. Η θεματική περίοδος υποβάλλει το ερώτημα «τι είναι αυτό;», «τι εννοεί». Στη θεματική περίοδο εντοπίζουμε την **οριστέα έννοια** (πρόκειται για την έννοια που πρέπει να οριστεί) και το **γένος** (είναι η ευρύτερη κατηγορία στην όποια ανήκει η οριστέα έννοια).

Β. Στα Σχόλια – λεπτομέρειες υπάρχει η **ειδοποιός διαφορά** ( τα στοιχεία εκείνα που διαφοροποιούν την οριστέα έννοια από τις υπόλοιπες έννοιες που ανήκουν στο ίδιο γένος.

Είδη ορισμού

Ως προς τον τρόπο παρουσίασης της οριστέας έννοιας

* Αναλυτικός: αναφέρει τα χαρακτηριστικά της οριστέας έννοιας

Π.χ. Ένα τετράπλευρο που έχει τις απέναντι πλευρές του παράλληλες λέγεται παραλληλόγραμμο.

* Συνθετικός / γενετικός: αναφέρεται στην διαδικασία δημιουργίας / σύνθεσης της οριστέας έννοιας.

Π.χ. Έκλειψη λέγεται το φαινόμενο με το οποίο κάποιο ουράνιο σώμα γίνεται αφανές είτε όταν παρεμβληθεί ένα άλλο σώμα ανάμεσα σ' αυτό και τη γη είτε όταν το ουράνιο σώμα είναι ετερόφωτο και εισέρχεται σε σκιά.

Ως προς την έκταση:

* Συνοπτικός: κυρίως σε λεξικά
* Εκτεταμένος: μπορεί να καταλάβει ολόκληρη την παράγραφο

Ως προς την ύπαρξη όλων των στοιχείων του ορισμού (οριστέα έννοια, γένος, ειδοποιός διαφορά)

* Τυπικός
* Άτυπος

**Λέξεις – φράσεις κλειδιά: θα μπορούσαμε να ορίσουμε ως ….., ως …. Ορίζεται, είναι, θεωρείται κ.α.**

|  |  |
| --- | --- |
| Θεματική περίοδος | Διατυπώνεται η οριστέα έννοια και συχνά το γένος |
| Σχόλια - Λεπτομέρειες | Παρουσιάζεται η γενικότερη κατηγορία και τα βασικά χαρακτηριστικά της / ειδοποιός διαφορά |
| Περίοδος Κατακλείδα | Συμπέρασμα , μπορεί και να μην υπάρχει |

1. **ΔΙΑΙΡΕΣΗ**

Α. Στη θεματική περίοδο παρουσιάζεται η **διαιρετέα έννοια** ( ή αλλιώς το **γένος**), πρόκειται για την έννοια που διαιρείται μέσα στην παράγραφο.

Β. Στα Σχόλια – Λεπτομέρειες βρίσκουμε τη **διαιρετική βάση** (πρόκειται για το κριτήριο βάσει του οποίου γίνεται η διαίρεση) και ακολουθούν **τα μέλη της διαίρεσης** ή **διαιρετικά μέλη** τα οποία πρέπει να συμπεριλάβουμε στην απάντησή μας.

Προσοχή, μια έννοια ενδέχεται να διαιρείται σε περισσότερες από μία διαιρετικές βάσεις, για αυτό και η διαιρετική βάση επιβάλλεται να είναι **ενιαία**. Απαιτείται, ακόμη, να είναι **τέλεια**, δηλαδή να περιλαμβάνει όλα τα μέλη/είδη, διαφορετικά χαρακτηρίζεται ατελής, και, επιπλέον, να είναι συνεχής, δηλαδή να μην παρατηρούνται κενά στην καταγραφή των ειδών.

**Λέξεις – φράσεις κλειδιά:  πρώτον, δεύτερον, από τη μια, από την άλλη, διαιρούμε, διακρίνουμε, διχοτομείται, χωρίζεται, αποτελείται από**

|  |  |
| --- | --- |
| Θεματική περίοδος | Διατυπώνεται η διαιρετέα έννοια και συχνά η διαιρετική βάση |
| Σχόλια - Λεπτομέρειες | Παρουσιάζονται τα μέλη της διαίρεσης |
| Περίοδος Κατακλείδα | Μπορεί και να μην υπάρχει |

1. **ΑΝΑΛΟΓΙΑ**

Αν η θεματική περίοδος είναι διατυπωμένη ως μεταφορά ή παρομοίωση τότε η παράγραφος αναπτύσσεται με αναλογία, πρόκειται δηλαδή για μία **εκτεταμένη παρομοίωση**.

Με τη μέθοδο της αναλογίας βεβαιώνουμε την **ομοιότητα ανάμεσα σε δύο αντικείμενα φαινόμενα ανόμοια** – όχι ισοδύναμα π.χ. ζωή – ποδόσφαιρο, ζούγκλα – ανθρώπινη κοινωνία.

Έχουμε δύο σκέλη – μέρη, το ένας μέρος αναφέρεται στο περιγραφόμενο αντικείμενο και το άλλο σε ένα αντικείμενο που παρουσιάζει αναλογίες – ομοιότητες με το περιεχόμενο.

**Λέξεις – φράσεις κλειδιά:  λέξεις ή φράσεις που δηλώνουν ομοιότητα π.χ. παρόμοια, έτσι, αντίστοιχα και…, όπως το ένα … έτσι και το άλλο κ.α**.

|  |  |
| --- | --- |
| Θεματική περίοδος | Διατυπώνονται οι δύο έννοιες που μοιάζουν σε κάποια σημεία / μέρη της αναλογίας |
| Σχόλια - Λεπτομέρειες | Προτάσσεται το μέρος της αναλογίας που είναι απλό. Ακολουθεί το μέρος της αναλογίας που θέλουμε να διασαφηνίσουμε. |
| Περίοδος Κατακλείδα | Όταν υπάρχει, εντοπίζεται το κοινό στοιχείο που συνδέει τα μέρη της αναλογίας. |

1. **ΑΙΤΙΟ ΑΠΟΤΕΛΕΣΜΑ**

Α. Στη θεματική περίοδο καταγράφεται ένα βασικό αίτιο του προβλήματος ή φαινομένου, το οποίο στη ανάπτυξη θα δημιουργήσει ένα σύνολο αποτελεσμάτων.

Μπορεί να συμβαίνει και το αντίθετο, να αρχίζει από το αποτέλεσμα και να οδηγείται στα αίτια ή επίσης μπορεί να έχουμε βραχυλογικά διατυπωμένο και το αίτιο και το αποτέλεσμα στη θεματική περίοδο.

Β. Στην ανάπτυξη της παραγράφου, καταγράφεται το σύνολο των αποτελεσμάτων.

**Λέξεις – φράσεις κλειδιά:  αποτελέσματα, συνέπειες, επιπτώσεις, προκύπτει, οφείλεται προκαλεί, οδηγεί σε …. κ.**α.

*Πώς ξεχωρίζω μία παράγραφο που αναπτύσσεται με αίτιο –αποτέλεσμα από μία που αναπτύσσεται με Αιτιολόγηση;*

Στο αίτιο αποτέλεσμα έχω ένα αποτέλεσμα, δηλαδή ένα γεγονός που δεν αλλάζει και αυτό αναλύεται, αντίθετα στην αιτιολόγηση αναλύεται μία υποκειμενική άποψη.

Π.χ αίτιο αποτέλεσμα: Χθες κέρδισε ο Ολυμπιακός. Γιατί; Επειδή είχε καλύτερο σύστημα κτλ..

Αιτιολόγηση: Ο Ολυμπιακός είναι η καλύτερη ομάδα. Γιατί; Επειδή, έχει καλύτερη οργάνωση κτλ.

|  |  |
| --- | --- |
| Θεματική περίοδος | Διατυπώνεται το αίτιο και το αποτέλεσμά του, συχνά το δεύτερο βραχυλογικά |
| Σχόλια - Λεπτομέρειες | Παρουσιάζονται στοιχεία για το αίτιο και ακολουθούν οι συνέπειες – αποτελέσματα ή με αντίστροφη πορεία. |
| Περίοδος Κατακλείδα | Όταν υπάρχει, επιβεβαιώνεται η σχέση αιτίου – αποτελέσματος. |

1. **ΣΥΝΔΥΑΣΜΟΣ ΜΕΘΟΔΩΝ**

Προσεκτική ανάγνωση όλης της παραγράφου με επισήμανση διαρθρωτικών λέξεων.

Συχνοί συνδυασμοί είναι :

* Αιτιολόγηση με παραδείγματα
* Ορισμός και διαίρεση
* Σύγκριση - αντίθεση με παραδείγματα